**Мотиви за изготвяне на проект на Наредба за изменение и допълнение на Наредба № 2 от 8.06.2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване (обн., ДВ, бр. 47 от 21.06.2011 г.)**

В изпълнение на Приоритет № 39 в областта на околната среда от Програмата за управление на правителството на Република България за периода 2017 – 2021 г. и Протоколно решение № 28 от 28 юни 2017 г. на Министерския съвет, е направен детайлен преглед на регулаторните режими и предоставяните административни услуги, в резултат на което са идентифицирани възможности за допълнително намаляване на административната тежест чрез намаляване броя на изискваните от заявителите документи, за които е възможно да бъдат изискани по служебен път и изискванията към заявленията за обекти канализационни системи на населени места, селищни и курортни образувания.

Административните услуги за издаване на разрешително за ползването на воден обект за заустване на отпадъчни води, предоставяни от Министерството на околната среда и водите и Басейновите дирекции са въведени със Закона за водите (ЗВ) и със свързаната с това Наредба № 2 от 8.06.2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване (обн., ДВ, бр. 47 от 21.06.2011 г.) (Наредба № 2 от 8.06.2011 г.)

При извършения преглед не са установени възможни нерегулаторни варианти на действие за облекчаване на административната тежест в т.ч. чрез промяна в организацията на работа в административната структура, тъй като изискваните документи, както и реда и начина за съгласуване на документите с други административни органи в рамките на приложимите процедури, са регламентирани с разпоредби в ЗВ и Наредба № 2 от 8.06.2011 г.

С този проект на Наредба за изменение и допълнение се цели намаляване на административната тежест за заявителите при издаване на разрешително за ползването на воден обект за заустване на отпадъчни води.

С предложените промени се цели:

* преустановяване предоставянето на документи от заявителя, които могат да бъдат изисквани от компетентния орган по служебен път от съответното ведомство и/или административна структура;
* намаляване на ограниченията за кандидатстване при издаване на разрешителни за заустване на отпадъчни води от канализационни системи на населени места, селищни и курортни образувания.